Obhajoby ročníkových prác 1.A

To, aké sú včielky pracovité, usilovné a veľmi dôležité, vedia už aj žiaci z 1. A triedy. VČELY sa stali témou ich prvej ročníkovej práce.

Piatok 16.06.2023 bol v triede 1.A slávnostný. V popoludňajších hodinách sa začali prvé obhajoby ročníkových prác. Na ročníkovej práci začali žiaci pracovať hneď v druhom polroku. Pozvali si na besedu p. vychovávateľku Mihaľkovú, ktorá má s chovom včielok bohaté skúsenosti. Táto beseda bola pre žiakov veľkým prínosom informácií o tom, kde a ako včely žijú, ako sa o včely starať, ale hlavne ako ich chrániť. Po besede nasledovala tvorivá časť. Žiaci z odpadového materiálu vyrábali úle pre včielky. Pracovali v skupinách a veľmi usilovne.

Vedomosti, ktoré získali počas besedy, ale aj čítaním kníh a odborných časopisov o včelách, či sledovaním rôznych prezentácií spracovali do svojich projektových prác. Vďaka výtvarným zručnostiam, nápaditosti a tvorivosti, žiaci vytvorili veľké kartónové knihy o včelách, ktoré úspešne odprezentovali pred rodičmi. Veľký úspech mal skutočný úľ, v ktorom okrem jednotlivých rámikov boli aj živé včielky.Nechýbali ani ukážky včelieho peľu, propolisu, vosku či ochutnávka medu. Na záver žiaci potešili všetkých prítomných krátkym divadielkom: " Medveď a včielky" a pridali aj  tanec včielok.

Žiaci predviedli úžasné výkony a svoje prvé obhajoby ročníkových prác zvládli na výbornú.

{gallery}__2023_06_21_rp1a{/gallery}